CELEX: 52016PC0043
Language: el
Date: 2016-02-02
Title: Πρόταση ΑΠΟΦΑΣΗ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ σχετικά με τη χρήση της ζώνης συχνοτήτων των 470-790 MHz στην Ένωση

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 2.2.2016
            COM(2016) 43 final
            2016/0027(COD)
            Πρόταση
            ΑΠΟΦΑΣΗ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ
            σχετικά με τη χρήση της ζώνης συχνοτήτων των 470-790 MHz στην Ένωση
            {SWD(2016) 19 final}{SWD(2016) 20 final}
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΠΡΟΤΑΣΗΣ
            
            
               •Αιτιολόγηση και στόχοι της πρότασης
            
            
               
                  Το όραμα της στρατηγικής ενιαίας ψηφιακής αγοράς για την Ευρώπη είναι η επίτευξη καθολικής συνδετικότητας υψηλής ποιότητας για τις επιχειρήσεις και το κοινό. Η στρατηγική περιλαμβάνει συγκεκριμένες προτάσεις της Επιτροπής όσον αφορά «τη συντονισμένη απελευθέρωση της ζώνης των 694-790 MHz («700 MHz»), που είναι ιδιαιτέρως κατάλληλη για την παροχή ευρυζωνικών υπηρεσιών στις αγροτικές περιοχές, λαμβάνοντας παράλληλα υπόψη τις ιδιαίτερες ανάγκες της διανομής οπτικοακουστικών μέσων». 
               
               
                  Για να υπάρξει ασύρματη συνδετικότητα απαιτείται πρόσβαση στο ραδιοφάσμα στις ζώνες κάτω του 1 GHz, το οποίο εξασφαλίζει κατά τρόπο βέλτιστο ευρεία κάλυψη και μεγάλες ταχύτητες. Μετά τη μετάβαση σε τεχνολογίες ψηφιακής τηλεόρασης που χρησιμοποιούν με αποδοτικότερο τρόπο το ραδιοφάσμα, η ζώνη των 800 MHz (790-862 MHz ή το «ψηφιακό μέρισμα») ήταν το πρώτο τμήμα της ζώνης εκπομπής UHF (470-862 MHz) που αναδιατέθηκε για την παροχή ασύρματων ευρυζωνικών υπηρεσιών στην Ένωση. Σήμερα, η ζώνη εκπομπής UHF περιλαμβάνει το εύρος συχνοτήτων από τα 470 έως τα 790 MHz (εφεξής αποκαλούμενη «ζώνη UHF»). Η ζώνη αυτή χρησιμοποιείται για την ψηφιακή επίγεια τηλεόραση (DTT) και για τον ακουστικό εξοπλισμό παραγωγής προγράμματος και ειδικών εκδηλώσεων (ακουστικός εξοπλισμός PMSE), ιδίως τα ασύρματα μικρόφωνα.
               
               
                  Η παγκόσμια διάσκεψη ραδιοεπικοινωνιών του 2012 (WRC-12), η διάσκεψη της Διεθνούς Ένωσης Τηλεπικοινωνιών (ITU) η οποία αναθεωρεί τους δεσμευτικούς κανονισμούς ραδιοεπικοινωνιών, αποφάσισε ότι η ζώνη των 700 MHz πρέπει να κατανεμηθεί για υπηρεσίες ραδιοτηλεοπτικών μεταδόσεων και κινητών επικοινωνιών στην περιοχή 1 (Ευρώπη και Αφρική) από το 2015. 
               
               
                  Η παγκόσμια διάσκεψη ραδιοεπικοινωνιών του 2015 (WRC-15), η οποία πραγματοποιήθηκε τον Νοέμβριο του 2015, οριστικοποίησε τις διεθνείς διαπραγματεύσεις για τις τεχνικές και κανονιστικές παραμέτρους χρήσης της ζώνης των 700 MHz για το ασύρματο ευρυζωνικό δίκτυο. Η ομοιογενής κατάσταση που επικρατεί στη ζώνη συχνοτήτων των 700 MHz σε όλες τις περιοχές της ITU
                     1
                   συνιστά σπάνια ευκαιρία για σχεδόν παγκόσμια εναρμόνιση αυτής της ζώνης συχνοτήτων για ασύρματη ευρυζωνική χρήση. Η παγκόσμια διάσκεψη ραδιοεπικοινωνιών του 2015 διατήρησε επίσης την αποκλειστική κατανομή της ζώνης συχνοτήτων των 470-694 MHz («κάτω των 700 MHz») στην υπηρεσία ραδιοτηλεοπτικών μεταδόσεων στην περιοχή 1.
               
               
                  Το 2013, η Αντιπρόεδρος της Επιτροπής, κα Neelie Kroes, ζήτησε από τον πρώην Επίτροπο κ. Pascal Lamy να προεδρεύσει ομάδας υψηλού επιπέδου εκπροσώπων των τομέων των κινητών επικοινωνιών, των ραδιοτηλεοπτικών μεταδόσεων και των οπτικοακουστικών μέσων ώστε να καταλήξουν σε κοινή θέση όσον αφορά τη μελλοντική χρήση της ζώνης UHF. Η έκθεση που εκπονήθηκε από τον πρόεδρο («έκθεση Lamy») πρότεινε την αναδιάθεση της ζώνης των 700 MHz για το ασύρματο ευρυζωνικό δίκτυο, διατηρώντας παράλληλα το ευρωπαϊκό οπτικοακουστικό μοντέλο μέσω της παροχής διασφαλίσεων ότι οι επίγειες ραδιοτηλεοπτικές μεταδόσεις θα διαθέτουν πρόσβαση στο ραδιοφάσμα στη ζώνη συχνοτήτων κάτω των 700 MHz. 
               
               
                  Η δημόσια διαβούλευση της Επιτροπής επί της έκθεσης Lamy κατέληξε στο συμπέρασμα ότι προκρινόταν η συντονισμένη δράση σε επίπεδο Ένωσης. Παράλληλα, η ομάδα για την πολιτική ραδιοφάσματος (RSPG) εξέδωσε γνώμη
                     2
                  , με την οποία υποστήριζε και αυτή συντονισμένη προσέγγιση της Ένωσης στην παροχή ασύρματου ευρυζωνικού δικτύου στη ζώνη συχνοτήτων των 700 MHz. Στη γνώμη της, η ομάδα για την πολιτική ραδιοφάσματος πρότεινε εναρμονισμένους τεχνικούς όρους και μια κοινή προθεσμία για την αποτελεσματική χρήση της ζώνης των 700 MHz και τη μακροπρόθεσμη χρήση της ζώνης συχνοτήτων κάτω των 700 MHz για τη διανομή οπτικοακουστικών μέσων, συμπεριλαμβανομένης της διαθεσιμότητάς της για την ψηφιακή επίγεια τηλεόραση.
               
               
                  Η Επιτροπή απάντησε στα αποτελέσματα της διαδικασίας των ευρωπαϊκών εμπλεκόμενων φορέων και των διεθνών συμφωνιών υπό την αιγίδα της ITU εκπονώντας μια στρατηγική για τη μακροπρόθεσμη χρήση της ζώνης UHF στην Ένωση. Η στρατηγική θα προωθήσει την ενιαία ψηφιακή αγορά και θα εξασφαλίσει την αποδοτική διαχείριση του ραδιοφάσματος στη ζώνη UHF, αντανακλώντας την κοινωνική, πολιτιστική και οικονομική αξία της. Η στρατηγική για τη ζώνη UHF αποτελείται από τρεις βασικές πτυχές: 
               
            
            
               εναρμονισμένοι τεχνικοί όροι για τις υπηρεσίες ασύρματων ευρυζωνικών ηλεκτρονικών επικοινωνιών στη ζώνη συχνοτήτων των 700 ΜΗz βάσει της αρχής της ουδετερότητας της τεχνολογίας και της υπηρεσίας· 
            
            
               κοινή προθεσμία ώστε η ζώνη των 700 MHz να καταστεί διαθέσιμη για αποτελεσματική χρήση για τις υπηρεσίες ασύρματων ευρυζωνικών ηλεκτρονικών επικοινωνιών σύμφωνα με τους ανωτέρω εναρμονισμένους τεχνικούς όρους και μέτρα συντονισμού για την υποστήριξη αυτής της μετάβασης· 
            
            
               προτεραιότητα στη διανομή υπηρεσιών οπτικοακουστικών μέσων στη ζώνη συχνοτήτων κάτω των 700 MHz σε συνάρτηση με μια ευέλικτη προσέγγιση όσον αφορά τον τρόπο χρήσης της ζώνης· αυτό είναι απαραίτητο ώστε να καλυφθεί η ανάγκη για ποικιλομορφία όσον αφορά τη σημασία της ψηφιακής επίγειας τηλεόρασης στην αγορά των κρατών μελών.
            
            
               •Συνοχή με τις υφιστάμενες διατάξεις πολιτικής στον τομέα πολιτικής
            
            
               
                  Η παρούσα πρόταση συμβάλλει στην επίτευξη του στόχου των 1200 MHz για το ασύρματο ευρυζωνικό δίκτυο, ο οποίος είναι ένας από τους βασικούς στόχους της απόφασης 2012/243/ΕΕ του Ευρωπαϊκού Κοινοβουλίου και του Συμβουλίου σχετικά με την καθιέρωση πολυετούς προγράμματος πολιτικής για το ραδιοφάσμα. Η πρόταση προωθεί επίσης την περαιτέρω ανάπτυξη καινοτόμων υπηρεσιών οπτικοακουστικών μέσων σύμφωνα με τους στόχους του προγράμματος πολιτικής για το ραδιοφάσμα και συνάδει με την οδηγία για την αδειοδότηση
                     3
                   και την οδηγία πλαίσιο
                     4
                   και ιδίως με τα άρθρα 9 και 9α της δεύτερης.
               
            
            
               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ
            
            
               •Νομική βάση
            
            
               
                  Το παρόν νομοθετικό μέτρο βασίζεται στο άρθρο 114 της ΣΛΕΕ για την εξασφάλιση της λειτουργίας της εσωτερικής αγοράς.
               
            
            
               •Επικουρικότητα και αναλογικότητα 
            
         
         
            
               
                  Όπως εξηγείται επίσης στην εκτίμηση επιπτώσεων, η λύση που προτείνεται στην παρούσα πρόταση απόφασης αποτελεί τη βέλτιστη επιλογή όσον αφορά την επικουρικότητα και την αναλογικότητα. 
               
               
                  Η αρχή της επικουρικότητας τηρείται, καθώς οι στόχοι της πρωτοβουλίας δεν θα μπορούσαν να επιτευχθούν μεμονωμένα από τα κράτη μέλη, ενώ, ταυτόχρονα, λαμβάνονται υπόψη οι εθνικές περιστάσεις (τόσο στη ζώνη των 700 ΜΗz όσο και στη ζώνη κάτω των 700 MHz).
               
            
            
               Η ΕΕ πρέπει να αποφασίσει πώς σκοπεύει να χρησιμοποιήσει τη ζώνη συχνοτήτων των 700 MHz στο μέλλον, εάν επιθυμεί να αποφύγει αποκλίνουσες εθνικές προσεγγίσεις και να περιορίσει τις διασυνοριακές παρεμβολές. Εάν δεν υπάρξει κοινή νομοθεσία που να διέπει τη ζώνη UHF σε ολόκληρη την Ένωση, θα προκύψει επιζήμιος κατακερματισμός στη χρήση της ζώνης UHF στην Ένωση. Ο κατακερματισμός προκαλεί διασυνοριακές παρεμβολές, οι οποίες ενδεχομένως να επηρεάσουν έως και το 13% του πληθυσμού της ΕΕ. 
            
            
               Επομένως, απαιτείται συντονισμένος καθορισμός και συντονισμένη αδειοδότηση της ζώνης των 700 MHz για το ασύρματο ευρυζωνικό δίκτυο έως το 2020 και συντονισμένος καθορισμός της ζώνης κάτω των 700 MHz για ευέλικτη χρήση, η οποία εξασφαλίζει την παροχή υπηρεσιών οπτικοακουστικών μέσων σε μαζικό ακροατήριο, καθώς και επενδύσεις σε αποδοτικότερες τεχνολογίες, οι οποίες απαιτούνται για την κατάργηση της τρέχουσας χρήσης της ζώνης των 700 MHz από την ψηφιακή επίγεια τηλεόραση.
            
            
               
                  Η ευέλικτη χρήση της ζώνης κάτω των 700 MHz είναι επίσης αναλογική, καθώς αντιμετωπίζει το πρόβλημα και επιτυγχάνει τους στόχους κατά τον πλέον αποδοτικό τρόπο. Η εκκαθάριση ολόκληρης της ζώνης κάτω των 700 MHz για το ασύρματο ευρυζωνικό δίκτυο, παραδείγματος χάριν, υπερβαίνει τα όσα απαιτούνται σήμερα για την εκπλήρωση της ζήτησης για το ραδιοφάσμα κάτω του 1 GHz ώστε να καλυφθεί η ζήτηση για κίνηση ασύρματων δικτύων. Ταυτόχρονα, η ευέλικτη χρήση προσφέρει ασφάλεια όσον αφορά το κανονιστικό πλαίσιο για την ψηφιακή επίγεια τηλεόραση στη ζώνη κάτω των 700 MHz στα κράτη μέλη που επιθυμούν να διατηρήσουν την υφιστάμενη χωρητικότητα της ψηφιακής επίγειας τηλεόρασης. Επίσης, μπορεί να καθοριστούν εναρμονισμένοι τεχνικοί όροι για τη χρήση του ραδιοφάσματος σε συμφωνία με εθνικούς τεχνικούς εμπειρογνώμονες στην επιτροπή ραδιοφάσματος δυνάμει της απόφασης 676/2002/ΕΚ.
               
            
            
               •Επιλογή του νομικού μέσου
            
            
               
                  Η στρατηγική της Επιτροπής για τη ζώνη UHF στην Ένωση θα υλοποιηθεί βάσει δύο νομικών μέσων. Μια μη δεσμευτική πράξη, όπως μια σύσταση του Ευρωπαϊκού Κοινοβουλίου και του Συμβουλίου δεν θα καθιστούσε υποχρεωτικό τον συντονισμό σε ενωσιακή κλίμακα, ούτε θα απαιτούσε ανάληψη δράσης από τα κράτη μέλη. Έχει προκριθεί η επιλογή της απόφασης έναντι του κανονισμού, καθώς το μέτρο αυτό δημιουργεί υποχρεώσεις για τα κράτη μέλη αλλά δεν αποσκοπεί στην παραγωγή αμέσως εφαρμοστέων αποτελεσμάτων στα κράτη μέλη όσον αφορά τους ιδιώτες. Η απόφαση είναι επίσης καταλληλότερη από την οδηγία, καθώς το σχέδιο του μέτρου δεν καθορίζει ένα ολόκληρο σύνολο γενικών κανόνων που θα ενσωματωθούν στο εθνικό δίκαιο, αλλά περιλαμβάνει περιορισμένο μόνο αριθμό συγκεκριμένων δράσεων που πρέπει να αναληφθούν από τα κράτη μέλη. Η απόφαση 243/2012/ΕΕ του Ευρωπαϊκού Κοινοβουλίου και του Συμβουλίου σχετικά με την καθιέρωση πολυετούς προγράμματος πολιτικής για το ραδιοφάσμα περιελάμβανε, παραδείγματος χάριν, παρόμοιες υποχρεώσεις και δράσεις για τα κράτη μέλη στο άρθρο 6 παράγραφος 4, ενώ έχουν επίσης εκδοθεί στο παρελθόν οι αποφάσεις 128/1999/ΕΚ, 626/2008/ΕΚ και 676/2002/ΕΚ του Ευρωπαϊκού Κοινοβουλίου και του Συμβουλίου για την επιβολή υποχρεώσεων και δράσεων παρόμοιου χαρακτήρα στα κράτη μέλη. 
               
               
                  Αυτό το μέτρο, σύμφωνα με το άρθρο 114 της ΣΛΕΕ, θα συνοδευθεί από εκτελεστική απόφαση της Επιτροπής, η οποία θα εκδοθεί μέσω διαδικασίας επιτροπολογίας σύμφωνα με την απόφαση αριθ. 676/2002/ΕΚ
                     5
                  , για να καθοριστεί και να καταστεί διαθέσιμη η ζώνη συχνοτήτων των 700 MHz για χρήση για υπηρεσίες ασύρματων ευρυζωνικών ηλεκτρονικών υπηρεσιών υπό εναρμονισμένους τεχνικούς όρους που θα αναπτυχθούν με τη συνδρομή της Ευρωπαϊκής Διάσκεψης των Ταχυδρομικών και Τηλεπικοινωνιακών Οργανισμών (CEPT)
                     6
                  . Η προσέγγιση αυτή χρησιμοποιήθηκε επίσης για την εναρμόνιση της ζώνης των 800 MHz για τις υπηρεσίες ασύρματων ευρυζωνικών ηλεκτρονικών επικοινωνιών δυνάμει του προγράμματος πολιτικής για το ραδιοφάσμα και της απόφασης 2010/267/ΕΕ της Επιτροπής
                     7
                  .
               
            
            
               3.ΑΠΟΤΕΛΕΣΜΑΤΑ ΤΩΝ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΔΙΑΒΟΥΛΕΥΣΕΙΣ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΕΚΤΙΜΗΣΕΙΣ ΕΠΙΠΤΩΣΕΩΝ
            
            
               •Διαβουλεύσεις με τα ενδιαφερόμενα μέρη
            
            
               Η παρούσα πρόταση έχει λάβει υπόψη τα ακόλουθα στοιχεία που υπέβαλαν τα ενδιαφερόμενα μέρη:
            
            
               α)την έκθεση Lamy
                  8
               , την οποία συνέταξε ο ίδιος ο Pascal Lamy βάσει του έργου της ομάδας υψηλού επιπέδου της οποίας προέδρευε·
            
            
               β)τις παρατηρήσεις που υπεβλήθησαν κατά τη δημόσια διαβούλευση
                  9
                επί της έκθεσης Lamy·
            
            
               γ)την έκθεση της ομάδας για την πολιτική ραδιοφάσματος σχετικά με μια «Προτεινόμενη προσέγγιση συντονισμού του ραδιοφάσματος για τις ραδιοτηλεοπτικές μεταδόσεις, στην περίπτωση ανακατανομής της ζώνης των 700 MHz»
                  10
               ·
            
            
               δ)τη γνώμη της ομάδας για την πολιτική ραδιοφάσματος σχετικά με μια «Μακροπρόθεσμη στρατηγική για τη μελλοντική χρήση της ζώνης UHF (470-790 MHz) στην Ευρωπαϊκή Ένωση».
            
            
               •Συγκέντρωση και χρήση εμπειρογνωσίας
            
            
               
                  Για λογαριασμό της Επιτροπής πραγματοποιήθηκαν δύο ειδικές ανεξάρτητες μελέτες, οι οποίες παρείχαν στοιχεία που χρησιμοποιήθηκαν στην παρούσα πρόταση. Οι μελέτες αυτές ήταν οι εξής: 
               
            
            
               «Οικονομικός και κοινωνικός αντίκτυπος της αναδιάθεσης της ζώνης συχνοτήτων των 700 MHz για ασύρματες ευρυζωνικές υπηρεσίες στην Ευρωπαϊκή Ένωση»· 
            
            
               «Προκλήσεις και ευκαιρίες της σύγκλισης ραδιοτηλεοπτικών μεταδόσεων-ευρυζωνικών υπηρεσιών και ο αντίκτυπός της στη χρήση του ραδιοφάσματος και του δικτύου». 
            
            
               
                  Η πρώτη μελέτη αναλύει το κόστος της μετάβασης, τον αντίκτυπο της χρήσης της ζώνης συχνοτήτων των 700 MHz για την ασύρματη ευρυζωνική κάλυψη και τα κοινωνικοπολιτισμικά ζητήματα που συνδέονται με την αναδιαμόρφωση της χρήσης του ραδιοφάσματος της ψηφιακής επίγειας τηλεόρασης στη ζώνη συχνοτήτων κάτω των 700 MHz. 
               
            
         
         
            
               
                  Η δεύτερη μελέτη προτείνει μια ολοκληρωμένη αξιολόγηση των ευκαιριών σύγκλισης μεταξύ της ψηφιακής επίγειας τηλεόρασης και του ασύρματου ευρυζωνικού δικτύου μετά το 2020.
               
            
            
               •Εκτίμηση επιπτώσεων
            
            
               
                  Η εκτίμηση επιπτώσεων που εκπόνησε η Επιτροπή έλαβε τη θετική γνώμη της επιτροπής ρυθμιστικού ελέγχου
                     11
                   στις 27 Νοεμβρίου 2015.
               
               
                  Στην εκτίμηση επιπτώσεων εξετάστηκαν τέσσερις επιλογές πολιτικής:
               
            
            
               (1)Καμία ανάληψη δράσης σε επίπεδο Ένωσης.
            
            
               (2)Συντονισμένος καθορισμός και συντονισμένη αδειοδότηση της ζώνης συχνοτήτων των 700 MHz για το ασύρματο ευρυζωνικό δίκτυο έως το 2020 και δέσμευση της ζώνης συχνοτήτων κάτω των 700 MHz για την ψηφιακή επίγεια τηλεόραση και τις υπηρεσίες ακουστικού εξοπλισμού παραγωγής προγράμματος και ειδικών εκδηλώσεων.
            
            
               (3)Συντονισμένος καθορισμός και συντονισμένη αδειοδότηση της ζώνης συχνοτήτων των 700 MHz για το ασύρματο ευρυζωνικό δίκτυο έως το 2020. Συντονισμένος καθορισμός της ζώνης συχνοτήτων κάτω των 700 MHz για ευέλικτη χρήση, βάσει της εθνικής ζήτησης, η οποία θα διασφαλίζει τη συνεχή παροχή υπηρεσιών οπτικοακουστικών μέσων σε μαζικό ακροατήριο (κατά τεχνολογικά ουδέτερο τρόπο), συμπεριλαμβανομένης διανομής ελεύθερα (δωρεάν) εκπεμπόμενων ραδιοτηλεοπτικών υπηρεσιών, καθώς και τη διαθεσιμότητα του ραδιοφάσματος για χρήση για υπηρεσίες ακουστικού εξοπλισμού παραγωγής προγράμματος και ειδικών εκδηλώσεων. Για να αποφεύγονται οι παρεμβολές, η χρήση του ραδιοφάσματος κάτω των 700 MHz πρέπει να περιορίζεται τεχνικά στη λειτουργία «κατερχόμενη ζεύξη μόνο»
                  12
               . Η επιλογή αυτή πρέπει να προβλέπει επίσης την ανάπτυξη μιας στρατηγικής ραδιοφάσματος για ακουστικό εξοπλισμό παραγωγής προγράμματος και ειδικών εκδηλώσεων που θα καλύπτει την απώλεια ραδιοφάσματος για ασύρματο ακουστικό εξοπλισμό παραγωγής προγράμματος και ειδικών εκδηλώσεων στη ζώνη UHF.
            
            
               (4)Συντονισμένος καθορισμός και συντονισμένη αδειοδότηση ολόκληρης της ζώνης UHF για ασύρματες ευρυζωνικές υπηρεσίες έως το 2020.
            
            
               
                  Η Επιτροπή προέκρινε την τρίτη επιλογή, ορίζοντάς την ως «προτιμώμενη επιλογή» για την εκπλήρωση των στόχων της πολιτικής. Η προτιμώμενη επιλογή θα συμβάλει στην επίτευξη των στόχων για ενιαίο ραδιοφάσμα και συνδετικότητα σε ενωσιακή κλίμακα. Η χρήση της ζώνης συχνοτήτων των 700 MHz για το ασύρματο ευρυζωνικό δίκτυο σε συνδυασμό με ραδιοφάσμα στις ζώνες συχνοτήτων των 800 MHz και των 900 MHz θα ενισχύσει τη χωρητικότητα του δικτύου κινητής τηλεφωνίας. Θα επιτευχθεί έτσι καθολική κάλυψη σε υψηλές ταχύτητες μετάδοσης τουλάχιστον 30 Mb/s εντός μιας αντιπροσωπευτικής ανταγωνιστικής αγοράς 3-4 επιχειρήσεων. Ο ορισμός του 2020 ως κοινής προθεσμίας για την αναδιάθεση της ζώνης συχνοτήτων των 700 MHz είναι κατάλληλος επίσης διότι συμβαδίζει με την αρχική ανάπτυξη της τεχνολογίας 5G. Η τρίτη επιλογή προσφέρει επίσης ασφάλεια όσον αφορά την πρόσβαση ραδιοτηλεοπτικών οργανισμών και παρόχων υπηρεσιών οπτικοακουστικών μέσων στο ευρύ κοινό, ιδίως ψηφιακών επίγειων ραδιοτηλεοπτικών μεταδόσεων, στο ραδιοφάσμα στη ζώνη κάτω των 700 MHz. Η ευελιξία στη χρήση του ραδιοφάσματος κάτω των 700 MHz διευκολύνει τη μείωση των παρεμβολών και επιτρέπει τη δημιουργία ενός καινοτόμου «οικοσυστήματος» που προάγει τις επενδύσεις και τα νέα επιχειρηματικά μοντέλα. 
               
               
                  Την τρίτη επιλογή υποστηρίζει το ανωτέρω αναφερόμενο αποτέλεσμα της παγκόσμιας διάσκεψης ραδιοεπικοινωνιών του 2015 (WRC-15), τόσο για τη ζώνη συχνοτήτων των 700 MHz όσο και για τη ζώνη συχνοτήτων κάτω των 700 MHz. Η ζώνη κάτω των 700 MHz εξακολουθεί να κατανέμεται αποκλειστικά σε υπηρεσίες ραδιοτηλεοπτικών μεταδόσεων στην Ευρώπη και την Αφρική και σε μεγάλα τμήματα του υπόλοιπου κόσμου.
               
               
                  Η πρώτη ανωτέρω αναφερόμενη μελέτη που ζητήθηκε από την Επιτροπή κατέληξε στο συμπέρασμα ότι η εκκαθάριση της ζώνης των 700 MHz το 2020 και η αναβάθμιση στην τεχνολογία επίγειων ραδιοτηλεοπτικών μεταδόσεων επόμενης γενιάς θα κοστίσει κατά προσέγγιση από 1,2 έως 4,4 δισεκατομμύρια ευρώ. Το μεγαλύτερο μέρος αυτού του κόστους θα βαρύνει τους τελικούς χρήστες κατά την αναβάθμιση του εξοπλισμού λήψης τους πριν από το τέλος του συνήθους κύκλου ανανέωσης του εξοπλισμού. Το κόστος μετάβασης για τις υπηρεσίες παραγωγής προγράμματος και ειδικών εκδηλώσεων το 2020 θα ανέλθει σε 200 εκατομμύρια ευρώ, με την παραδοχή ότι το 30% των υφιστάμενων χρηστών υπηρεσιών ακουστικού εξοπλισμού παραγωγής προγράμματος και ειδικών εκδηλώσεων χρησιμοποιεί τη ζώνη συχνοτήτων των 700 MHz. Ωστόσο, τα κράτη της ΕΕ μπορεί να προσφέρουν τεχνολογικά ουδέτερα μέτρα κρατικής στήριξης για τον περιορισμό αυτού του κόστους, εφόσον αυτά συνάδουν με τους κανόνες περί κρατικών ενισχύσεων
                     13
                  . Επίσης, η προσαρμογή των δικτύων ψηφιακής επίγειας τηλεόρασης για τη μετάδοση του ίδιου όγκου προγραμματισμένου περιεχομένου με μειωμένη χωρητικότητα ραδιοφάσματος εκτιμάται ότι θα κοστίσει έως 890 εκατομμύρια ευρώ κατά προσέγγιση. Το κόστος αυτό μπορεί να περιλαμβάνει ιδίως έξοδα στα οποία προβαίνουν οι κάτοχοι δικαιωμάτων που πρέπει να τροποποιήσουν τα δικαιώματά τους πριν από τη λήξη της περιόδου ισχύος τους. Στην περίπτωση που τα κράτη μέλη εξετάσουν μέτρα για τη μείωση αυτού του κόστους, πρέπει να συμμορφώνονται με την αρχή της τεχνολογικής ουδετερότητας και τη σχετική πρακτική λήψης αποφάσεων της Επιτροπής στον τομέα των κρατικών ενισχύσεων
                     14
                  , καθώς και με τη σχετική νομολογία των δικαστηρίων της ΕΕ
                     15
                  . Σε ορισμένες περιπτώσεις, μέτρα που θεσπίζονται για την αντιστάθμιση της ακύρωσης δικαιωμάτων, εφόσον η εν λόγω αντιστάθμιση δεν υπερβαίνει τη ζημία που προκαλείται λόγω της ακύρωσης, θα μπορούσαν υπό ορισμένες συνθήκες να συνάδουν με τους κανόνες της Ένωσης περί κρατικών ενισχύσεων. Σύμφωνα με την ομάδα για την πολιτική ραδιοφάσματος (RSPG), σε 14 κράτη μέλη έχουν χορηγηθεί δικαιώματα χρήσης είτε επ’ αόριστον είτε για διάστημα που υπερβαίνει το 2020. 
               
            
            
               Λαμβάνοντας υπόψη τα αποτελέσματα των πρόσφατων δημοπρασιών ραδιοφάσματος για τις ζώνες των 800 MHz και 900 MHz, σύμφωνα με συντηρητική εκτίμηση, τα συνολικά έσοδα από την εκχώρηση της ζώνης συχνοτήτων των 700 MHz στα 28 κράτη μέλη της ΕΕ έως το 2020 θα ανέλθουν κατά προσέγγιση σε 11 δισεκατομμύρια ευρώ, εάν όλες οι υπόλοιπες παράμετροι παραμείνουν ίδιες.
            
            
               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ
            
            
               Δεν αναμένεται να προκύψουν συγκεκριμένες δημοσιονομικές επιπτώσεις στην Ένωση.
            
            
               5.ΛΟΙΠΑ ΣΤΟΙΧΕΙΑ
            
            
               •Αναλυτική επεξήγηση των συγκεκριμένων διατάξεων της πρότασης
            
            
               
                  Σύμφωνα με τη στρατηγική για τη ζώνη UHF, η παρούσα πρόταση ορίζει τα εξής: 
               
            
            
               προθεσμίες για την αναδιάθεση της ζώνης συχνοτήτων των 700 MHz για υπηρεσίες ασύρματων ευρυζωνικών ηλεκτρονικών επικοινωνιών σύμφωνα με εναρμονισμένους τεχνικούς όρους σε επίπεδο Ένωσης· 
            
            
               μέτρα για τη διευκόλυνση της μετάβασης στη χρήση του ραδιοφάσματος στη ζώνη UHF· 
            
            
               μέτρα για τη μακροπρόθεσμη χρήση της ζώνης συχνοτήτων κάτω των 700 MHz, παρόλο που αυτά περιλαμβάνουν επανεξέταση.
            
         
         
            
               
                  Στο άρθρο 1 καθορίζονται δύο δεσμευτικές κοινές προθεσμίες που πρέπει να τηρήσουν τα κράτη μέλη για την αναδιάθεση της ζώνης συχνοτήτων των 700 MHz για το ασύρματο ευρυζωνικό δίκτυο: 
               
            
            
               οι συμφωνίες διασυνοριακού συντονισμού πρέπει να ολοκληρωθούν έως το τέλος του 2017· 
            
            
               η ζώνη συχνοτήτων των 700 MHz πρέπει να καταστεί διαθέσιμη για αποτελεσματική χρήση για υπηρεσίες ασύρματων ευρυζωνικών ηλεκτρονικών τηλεπικοινωνιών έως τα μέσα του 2020, σύμφωνα με την εκτελεστική απόφαση της Επιτροπής για τους εναρμονισμένους τεχνικούς όρους χρήσης της ζώνης
                  16
               . 
            
            
               
                  Στο άρθρο 1 ορίζεται επίσης ότι η χρήση της ζώνης συχνοτήτων των 700 MHz για το ασύρματο ευρυζωνικό δίκτυο μετά την κοινή προθεσμία που ισχύει σε ενωσιακή κλίμακα πρέπει να προστατεύεται σε διασυνοριακό επίπεδο.
               
               
                  Στο άρθρο 2 ορίζεται ότι τα κράτη μέλη πρέπει να εξασφαλίσουν την εμπορευσιμότητα δικαιωμάτων χρήσης στη ζώνη συχνοτήτων των 700 MHz. Η απαίτηση αυτή συνάδει με τους στόχους πολιτικής και τις διατάξεις του προγράμματος πολιτικής για το ραδιοφάσμα
                     17
                   και την οδηγία πλαίσιο.
               
               
                  Το άρθρο 3 ορίζει ότι τα κράτη μέλη πρέπει να πραγματοποιούν διαβούλευση σε εθνικό επίπεδο και να εξετάζουν το ενδεχόμενο λήψης μέτρων για την εξασφάλιση υψηλού ποιοτικού επιπέδου κάλυψης του πληθυσμού και της επικράτειάς τους, κατά τη χορήγηση δικαιωμάτων χρήσης της ζώνης των 700 MHz για υπηρεσίες ασύρματων ευρυζωνικών ηλεκτρονικών επικοινωνιών. Στόχος είναι να αποκομισθούν τα κοινωνικοοικονομικά οφέλη της ζώνης UHF μέσω της συμβολής στη γεφύρωση του ψηφιακού χάσματος και της επίτευξης του διάχυτου διαδικτύου των πραγμάτων. 
               
               
                  Το άρθρο 4 αφορά τη μακροπρόθεσμη χρήση της ζώνης συχνοτήτων κάτω των 700 MHz. Ορίζει ότι τα κράτη μέλη πρέπει να διασφαλίζουν τη χρήση αυτής της ζώνης μακροπρόθεσμα για τη διανομή υπηρεσιών οπτικοακουστικών μέσων σε μαζικό ακροατήριο (ή στο ευρύ κοινό). Η χρήση αυτή πρέπει να περιλαμβάνει τη συνεχή χρήση για υπηρεσίες ασύρματου ακουστικού εξοπλισμού παραγωγής προγράμματος και ειδικών εκδηλώσεων, σύμφωνα με τις εθνικές προτεραιότητες. 
               
               
                  Για να εξασφαλιστεί η συνοχή των υποχρεώσεων των κρατών μελών με τα άρθρα 9 και 9α της οδηγίας πλαισίου, η υποχρέωση εξασφάλισης της χρήσης της ζώνης κάτω των 700 MHz ισχύει για την παροχή υπηρεσιών οπτικοακουστικών μέσων σε μαζικό ακροατήριο και όχι για τον τύπο της υποκείμενης ασύρματης τεχνολογίας ή τον τύπο της υπηρεσίας ηλεκτρονικών επικοινωνιών. Επομένως, η διασφάλιση που ορίζεται στο άρθρο 4 εξασφαλίζει την πρόσβαση στο ραδιοφάσμα και επιτρέπει την περαιτέρω ανάπτυξη της ψηφιακής επίγειας τηλεόρασης ως κύριας πλατφόρμας για την επίγεια μετάδοση υπηρεσιών οπτικοακουστικών μέσων στο ευρύ κοινό. Το άρθρο επιτρέπει επίσης τη χρήση της ζώνης συχνοτήτων κάτω των 700 MHz και για άλλη τεχνολογία ή υπηρεσίες ηλεκτρονικών επικοινωνιών που περιορίζονται σε κατερχόμενη ζεύξη μόνο (δηλαδή, από το δίκτυο σε τερματικά λήψης, όπως συσκευές τηλεόρασης ή ταμπλέτες).
               
               
                  Το άρθρο 5 ορίζει ότι τα κράτη μέλη οφείλουν να εκδώσουν και να κοινοποιήσουν στην Ένωση τους εθνικούς χάρτες πορείας τους για την αναδιάθεση της ζώνης συχνοτήτων των 700 MHz για το ασύρματο ευρυζωνικό δίκτυο και τη σχετική διαδικασία μετάβασης για ολόκληρη της ζώνη UHF. Η διάταξη αυτή βασίζεται στον μεταβατικό χάρτη πορείας που έχει συμφωνηθεί μεταξύ των ενδιαφερόμενων μερών (βλ. παράρτημα 2 της έκθεσης Lamy). Ο χάρτης πορείας καθορίζει το αντικείμενο των μέτρων που θα εξεταστούν κατά τη μετάβαση προς τις νέες τεχνολογίες ψηφιακής επίγειας τηλεόρασης σε συνάρτηση με την αναδιάθεση της ζώνης συχνοτήτων των 700 MHz. Στόχος είναι να εξασφαλιστεί ότι οι επιπτώσεις στο κοινό και τις επιχειρήσεις μπορούν να περιοριστούν μέσω μιας διαφανούς διαδικασίας.
               
               
                  Στο άρθρο 6 ορίζεται ότι η Επιτροπή πρέπει να επανεξετάσει έως το 2025 τη χρήση του ραδιοφάσματος στη ζώνη συχνοτήτων κάτω των 700 MHz σε συνεργασία με τα κράτη μέλη. Μετά τη διενέργεια αυτής της επανεξέτασης, η Επιτροπή πρέπει να υποβάλει τα συμπεράσματά της στο Ευρωπαϊκό Κοινοβούλιο και στο Συμβούλιο μαζί με οποιαδήποτε πρόταση για αλλαγές στο ρυθμιστικό πλαίσιο, οι οποίες ενδεχομένως να αλλάζουν για παράδειγμα την ουσία ή τη μορφή των διασφαλίσεων ή τη διάρκειά τους. Αυτή η διάταξη της απόφασης συνάδει με μια σύσταση που περιέχει η έκθεση Lamy. Η επανεξέταση της χρήσης του ραδιοφάσματος στη ζώνη συχνοτήτων κάτω των 700 MHz από την Επιτροπή πρέπει να λαμβάνει υπόψη την προγραμματισμένη επανεξέταση αυτής της ζώνης στην παγκόσμια διάσκεψη ραδιοεπικοινωνιών 2023 της ITU.
               
               
            
            
               2016/0027 (COD)
            
            
               Πρόταση
            
            
               ΑΠΟΦΑΣΗ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ
            
            
               σχετικά με τη χρήση της ζώνης συχνοτήτων των 470-790 MHz στην Ένωση
            
            
               ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 114,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Κατόπιν διαβίβασης του σχεδίου νομοθετικής πράξης στα εθνικά κοινοβούλια,
            
            
               Έχοντας υπόψη τη γνώμη της Ευρωπαϊκής Οικονομικής και Κοινωνικής Επιτροπής
                  18
               ,
            
         
         
            
               Έχοντας υπόψη τη γνώμη της Επιτροπής των Περιφερειών
                  19
               ,
            
            
               Αποφασίζοντας σύμφωνα με τη συνήθη νομοθετική διαδικασία,
            
            
               Εκτιμώντας τα ακόλουθα:
            
            
               (1)Στο πολυετές πρόγραμμα πολιτικής για το ραδιοφάσμα που θεσπίστηκε με την απόφαση 243/2012/ΕΕ
                  20
               , το Ευρωπαϊκό Κοινοβούλιο και το Συμβούλιο έθεσαν τους στόχους του προσδιορισμού ραδιοφάσματος τουλάχιστον 1200 MHz, το οποίο θα είναι κατάλληλο για υπηρεσίες ασύρματων, ευρυζωνικών ηλεκτρονικών επικοινωνιών στην Ένωση έως το 2015, της υποστήριξης της περαιτέρω ανάπτυξης καινοτόμων υπηρεσιών οπτικοακουστικών μέσων μέσω της εξασφάλισης επαρκούς ραδιοφάσματος για τη δορυφορική και επίγεια παροχή αυτών των υπηρεσιών, εφόσον τεκμηριωθεί σαφώς η σχετική ανάγκη, και της εξασφάλισης επαρκούς ραδιοφάσματος για τις υπηρεσίες παραγωγής προγράμματος και ειδικών εκδηλώσεων (PMSE).
            
            
               (2)Στη στρατηγική της για την ενιαία ψηφιακή αγορά
                  21
               , η Επιτροπή υπογραμμίζει τη σημασία της ζώνης συχνοτήτων των 694-790 MHz («700 MHz») για τη διασφάλιση της παροχής ευρυζωνικών υπηρεσιών σε αγροτικές περιοχές και τονίζει την ανάγκη για συντονισμένη αποδέσμευση αυτής της ζώνης συχνοτήτων, μέσω της παράλληλης κάλυψης των ειδικών αναγκών διανομής υπηρεσιών οπτικοακουστικών μέσων.
            
            
               (3)Το ραδιοφάσμα στη ζώνη συχνοτήτων των 470-790 MHz αποτελεί πολύτιμο στοιχείο για την οικονομικά αποδοτική ανάπτυξη ασύρματων δικτύων με καθολική κάλυψη σε εσωτερικούς και εξωτερικούς χώρους. Αυτό το ραδιοφάσμα χρησιμοποιείται σήμερα στην Ένωση για την ψηφιακή επίγεια τηλεόραση (DTT) και τον ασύρματου ακουστικού εξοπλισμού παραγωγής προγράμματος και ειδικών εκδηλώσεων. Υποστηρίζει την ανάπτυξη των μέσων επικοινωνίας, δημιουργικών και πολιτισμικών τομέων οι οποίοι βασίζονται σε ιδιαιτέρως μεγάλο βαθμό σε αυτόν τον πόρο του ραδιοφάσματος για την ασύρματη παροχή περιεχομένου σε μαζικό ακροατήριο.
            
            
               (4)Στην περιοχή 1, η οποία περιλαμβάνει την Ένωση, οι κανονισμοί ραδιοεπικοινωνιών της Διεθνούς Ένωσης Τηλεπικοινωνιών (ITU) που εκδόθηκαν από την παγκόσμια διάσκεψη ραδιοεπικοινωνιών κατανέμουν τη ζώνη συχνοτήτων των 700 MHz στην υπηρεσία ραδιοτηλεοπτικών μεταδόσεων και στην υπηρεσία κινητών επικοινωνιών (με την εξαίρεση της κινητής αεροναυτικής υπηρεσίας) σε εξίσου πρωτεύουσα βάση και τη ζώνη συχνοτήτων των 470-694 MHz («κάτω των 700 MHz») αποκλειστικά στην υπηρεσία ραδιοτηλεοπτικών μεταδόσεων, σε συμπρωτεύουσα βάση, και στη χρήση ασύρματου ακουστικού εξοπλισμού παραγωγής προγράμματος και ειδικών εκδηλώσεων, σε δευτερεύουσα βάση.
            
            
               (5)Η ταχέως αναπτυσσόμενη κίνηση στο ασύρματο ευρυζωνικό δίκτυο καθιστά αναγκαία την ύπαρξη βελτιωμένης χωρητικότητας ασύρματου δικτύου. Το ραδιοφάσμα στη ζώνη συχνοτήτων των 700 MHz προσφέρει τόσο πρόσθετη χωρητικότητα όσο και καθολική κάλυψη, ιδίως για τις αγροτικές και απομακρυσμένες περιοχές που αντιμετωπίζουν οικονομικά προβλήματα, για χρήση σε εσωτερικούς χώρους και για μεγάλου εύρους επικοινωνίες μεταξύ μηχανημάτων. Σε αυτό το πλαίσιο πρέπει να ληφθούν συνεκτικά μέτρα για υψηλής ποιότητας επίγεια ασύρματη κάλυψη σε ολόκληρη την Ένωση, βάσει βέλτιστων εθνικών πρακτικών όσον αφορά τις υποχρεώσεις των φορέων εκμετάλλευσης σχετικά με τις άδειες, τα οποία θα στοχεύουν στην επίτευξη του στόχου του προγράμματος πολιτικής για το ραδιοφάσμα για την εξασφάλιση της πρόσβασης όλων των πολιτών σε ευρυζωνικές ταχύτητες τουλάχιστον 30 Mb/s έως το 2020. Κατ’ αυτόν τον τρόπο, τα μέτρα θα προωθούν καινοτόμες ψηφιακές υπηρεσίες και θα εξασφαλίζουν μακροπρόθεσμα κοινωνικοοικονομικά οφέλη.
            
            
               (6)Η κοινή χρήση του ραδιοφάσματος εντός μιας κοινής ζώνης συχνοτήτων μεταξύ της δικατευθυντικής ασύρματης ευρυζωνικής χρήσης (ανερχόμενη και κατερχόμενη ζεύξη), αφενός, και της μονοκατευθυντικής χρήσης για τηλεοπτικές μεταδόσεις ή υπηρεσία ασύρματου ακουστικού εξοπλισμού παραγωγής προγράμματος και ειδικών εκδηλώσεων, αφετέρου, εγείρει προβλήματα από τεχνική άποψη. Αυτό σημαίνει ότι η αναδιάθεση της ζώνης συχνοτήτων των 700 MHz για υπηρεσίες δικατευθυντικών επίγειων ασύρματων ευρυζωνικών ηλεκτρονικών επικοινωνιών θα στερήσει στους χρήστες της ψηφιακής επίγειας τηλεόρασης και της υπηρεσίας ασύρματου ακουστικού εξοπλισμού παραγωγής προγράμματος και ειδικών εκδηλώσεων ένα μέρος των πόρων τους σε ραδιοφάσμα. Επομένως, οι τομείς της ψηφιακής επίγειας τηλεόρασης και παραγωγής προγράμματος και ειδικών εκδηλώσεων χρειάζονται μακροπρόθεσμη ρυθµιστική προβλεψιµότητα σχετικά με τη διαθεσιμότητα επαρκούς ραδιοφάσματος, ώστε να μπορούν να εξασφαλίζουν τη βιώσιμη παροχή και ανάπτυξη των υπηρεσιών τους, ιδίως τηλεοπτικών υπηρεσιών που εκπέμπονται δωρεάν. Ενδέχεται να απαιτούνται μέτρα σε εθνικό επίπεδο και σε επίπεδο Ένωσης ώστε να εξασφαλιστούν πρόσθετοι πόροι στο ραδιοφάσμα για χρήση από την υπηρεσία ασύρματου ακουστικού εξοπλισμού παραγωγής προγράμματος και ειδικών εκδηλώσεων εκτός της ζώνης συχνοτήτων των 470-790 MHz.
            
            
               (7)Στην έκθεσή του προς την Επιτροπή («έκθεση Lamy»)
                  22
               , ο Pascal Lamy, πρόεδρος της ομάδας υψηλού επιπέδου για τη μελλοντική χρήση της ζώνης συχνοτήτων των 470-790 MHz, πρότεινε να διατεθεί η ζώνη συχνοτήτων των 700 MHz για το ασύρματο ευρυζωνικό δίκτυο έως το 2020 (+/- δύο έτη). Αυτή η ενέργεια θα συμβάλει στην επίτευξη του στόχου της μακροπρόθεσμης ρυθμιστικής προβλεψιμότητας για την πρόσβαση της ψηφιακής επίγειας τηλεόρασης στη ζώνη συχνοτήτων κάτω των 700 MHz έως το 2030, παρόλο που ο συγκεκριμένος στόχος πρέπει να επανεξεταστεί έως το 2025. Η έκθεση Lamy πρότεινε επίσης την εφαρμογή ευελιξίας σε εθνικό επίπεδο στη χρήση του ραδιοφάσματος στη ζώνη συχνοτήτων κάτω των 700 MHz, η οποία περιορίζεται στη λειτουργία κατερχόμενης ζεύξης μόνο. Η λειτουργία κατερχόμενης ζεύξης μόνο συνιστά τον περιορισμό όλων των μεταδόσεων σε ένα ασύρματο σύστημα, ανεξαρτήτως της τεχνολογίας του, στη μονοκατευθυντική μετάδοση από κεντρικούς σταθμούς υποδομής, όπως έναν πύργο τηλεοπτικής μετάδοσης ή έναν σταθμό βάσης κινητής υπηρεσίας, προς φορητούς ή κινητούς τερματικούς σταθμούς, όπως συσκευές τηλεόρασης ή κινητά τηλέφωνα.
            
            
               (8)Η ομάδα για την πολιτική ραδιοφάσματος (RSPG) συνέστησε στη γνώμη που εξέδωσε σχετικά με μια μακροπρόθεσμη στρατηγική για τη μελλοντική χρήση της ζώνης συχνοτήτων των 470-790 MHz στην Ένωση («γνώμη της ομάδας για την πολιτική ραδιοφάσματος») την υιοθέτηση συντονισμένης προσέγγισης σε ολόκληρη την Ένωση ώστε να καταστεί η ζώνη συχνοτήτων των 700 MHz διαθέσιμη για αποτελεσματική χρήση για υπηρεσίες ασύρματων ευρυζωνικών ηλεκτρονικών επικοινωνιών έως το τέλος του 2020. Αυτή η συντονισμένη προσέγγιση θα υιοθετηθεί σε συνάρτηση με την εξασφάλιση της μακροπρόθεσμης διαθεσιμότητας έως το 2030 της ζώνης συχνοτήτων κάτω των 700 MHz για την παροχή υπηρεσιών οπτικοακουστικών μέσων μέσω λειτουργίας κατερχόμενης ζεύξης μόνο. Η ομάδα για την πολιτική ραδιοφάσματος συνιστά ιδίως την εισαγωγή της ευελιξίας έτσι ώστε η ζώνη συχνοτήτων κάτω των 700 MHz να μπορεί επίσης να χρησιμοποιηθεί για υπηρεσίες ασύρματων ευρυζωνικών ηλεκτρονικών επικοινωνιών κατερχόμενης ζεύξης μόνο.
            
            
               (9)Δεδομένου ότι ορισμένα κράτη μέλη έχουν ήδη εκκινήσει ή ολοκληρώσει εθνική διαδικασία για την αδειοδότηση της χρήσης της ζώνης συχνοτήτων των 700 MHz για υπηρεσίες δικατευθυντικών επίγειων ασύρματων ευρυζωνικών ηλεκτρονικών επικοινωνιών, η Ένωση πρέπει να αναλάβει αμέσως δράση ώστε να προλάβει τον κατακερματισμό της ενιαίας αγοράς. Απαιτείται συντονισμένη προσέγγιση για τη μελλοντική χρήση της ζώνης συχνοτήτων των 470-790 MHz, η οποία θα εξασφαλίζει επίσης ρυθμιστική προβλεψιμότητα, θα εξισορροπεί τις διαφορές στα κράτη μέλη μέσω στόχων ενιαίας αγοράς και θα προάγει μια συνεπή θέση της Ένωσης στη διεθνή σκηνή. Σε αυτό το πλαίσιο, τα κράτη μέλη πρέπει να υποχρεούνται να αναδιαθέσουν τη ζώνη συχνοτήτων των 700 MHz εγκαίρως, σύμφωνα με το δίκαιο της Ένωσης και το εθνικό δίκαιο.
            
            
               (10)Η χρήση της ζώνης συχνοτήτων των 700 MHz από άλλες εφαρμογές σε χώρες εκτός της Ένωσης, η οποία επιτρέπεται από διεθνείς συμφωνίες, ή σε μέρη της εθνικής επικράτειας εκτός του αποτελεσματικού ελέγχου των αρχών του κράτους μέλους, μπορεί να περιορίζει τη χρήση της ζώνης για υπηρεσίες επίγειων ασύρματων ευρυζωνικών ηλεκτρονικών επικοινωνιών σε ορισμένα κράτη μέλη. Η κατάσταση αυτή ενδέχεται να εμποδίζει αυτά τα κράτη μέλη να συμμορφώνονται με το κοινό χρονοδιάγραμμα που έχει οριστεί σε επίπεδο Ένωσης. Τα οικεία κράτη μέλη πρέπει να λαμβάνουν όλα τα απαραίτητα μέτρα ώστε να ελαχιστοποιείται η διάρκεια και η γεωγραφική έκταση αυτών των περιορισμών και να ζητούν τη συνδρομή της Ένωσης, όπου είναι απαραίτητο, δυνάμει του άρθρου 10 παράγραφος 2 του προγράμματος πολιτικής για το ραδιοφάσμα. Πρέπει να ενημερώνουν επίσης την Επιτροπή για τέτοιου είδους περιορισμούς, σύμφωνα με το άρθρο 6 παράγραφος 2 και το άρθρο 7, και οι πληροφορίες πρέπει να δημοσιεύονται σύμφωνα με το άρθρο 5 της απόφασης αριθ. 676/2002/ΕΚ
                  23
               .
            
            
               (11)Η χρήση της ζώνης συχνοτήτων των 700 MHz για υπηρεσίες επίγειων ασύρματων ευρυζωνικών ηλεκτρονικών επικοινωνιών πρέπει να υπαχθεί σε καθεστώς ευέλικτης αδειοδότησης το συντομότερο δυνατό. Το καθεστώς αυτό πρέπει να περιλαμβάνει τη δυνατότητα των κατόχων δικαιωμάτων χρήσης του ραδιοφάσματος να εμπορεύονται και να μισθώνουν τα υφιστάμενα δικαιώματά τους στο πλαίσιο της εφαρμογής των άρθρων 9, 9α και 9β της οδηγίας 2002/21/ΕΚ
                  24
               .
            
            
               (12)Σύμφωνα με τα άρθρα 9 και 9α της οδηγίας 2002/21/ΕΚ, τα κράτη μέλη πρέπει να εφαρμόζουν μια ευέλικτη προσέγγιση όπου είναι δυνατόν και μπορούν να επιτρέπουν την εισαγωγή εναλλακτικών χρήσεων κατερχόμενης ζεύξης μόνο, όπως υπηρεσιών επίγειων ασύρματων ευρυζωνικών ηλεκτρονικών επικοινωνιών, στη ζώνη συχνοτήτων κάτω των 700 MHz, σύμφωνα με τις εθνικές ανάγκες διανομής υπηρεσιών οπτικοακουστικών μέσων σε μαζικό ακροατήριο. Στις περιπτώσεις που επιτρέπουν τη χρήση ραδιοφάσματος εντός της ζώνης συχνοτήτων κάτω των 700 MHz για κατερχόμενης ζεύξης μόνο υπηρεσίες επίγειων ασύρματων ευρυζωνικών ηλεκτρονικών επικοινωνιών, τα κράτη μέλη πρέπει να μεριμνούν ώστε η εν λόγω χρήση να μην επηρεάζει τη χρήση της ζώνης κάτω των 700 MHz για ψηφιακές επίγειες τηλεοπτικές μεταδόσεις σε γειτονικά κράτη μέλη, όπως προβλέπεται στη συμφωνία που συνάφθηκε στην περιφερειακή διάσκεψη ραδιοεπικοινωνιών του 2006
                  25
               .
            
            
               (13)Σε κάθε περίπτωση, η χρήση του ραδιοφάσματος στη ζώνη συχνοτήτων των 470-694 MHz πρέπει να επαναξιολογηθεί σε επίπεδο Ένωσης έως το 2025 το αργότερο. Η εν λόγω αξιολόγηση πρέπει επίσης να λάβει υπόψη την προγραμματισμένη επανεξέταση αυτής της ζώνης συχνοτήτων στην παγκόσμια διάσκεψη ραδιοεπικοινωνιών το 2023. Οι αλλαγές στη χρήση της ζώνης συχνοτήτων κάτω των 700 MHz πρέπει να λαμβάνουν υπόψη τις τεχνολογικές εξελίξεις, τη συμπεριφορά των καταναλωτών, τη σημασία της συνεχούς παροχής υπηρεσίας ελεύθερης τηλεόρασης
                  26
                και κοινωνικούς, οικονομικούς και πολιτισμικούς στόχους γενικού ενδιαφέροντος. Σε αυτό το πλαίσιο, είναι απαραίτητο να διεξαχθούν μελέτες για τους τεχνικούς και ρυθμιστικούς όρους συνύπαρξης των τρεχουσών και των νέων χρήσεων του ραδιοφάσματος στη ζώνη συχνοτήτων κάτω των 700 MHz. Οι μελέτες αυτές πρέπει να εξασφαλίζουν τη συνοχή των προσεγγίσεων που εφαρμόζουν τα διάφορα κράτη μέλη σχετικά με την ευέλικτη και αποδοτική χρήση του ραδιοφάσματος και να επιτρέπουν την εφαρμογή μέτρων τεχνικής εναρμόνισης της χρήσης και της συνύπαρξης σε αυτό το ραδιοφάσμα. Οι εν λόγω μελέτες και τα εν λόγω μέτρα μπορούν να αναπτυχθούν σύμφωνα με την απόφαση αριθ. 676/2002/ΕΚ.
            
            
               (14)Τα κράτη μέλη πρέπει να εκδώσουν εθνικούς χάρτες πορείας που θα χαρακτηρίζονται από συνοχή, για να διευκολύνουν τη χρήση της ζώνης συχνοτήτων των 700 MHz για υπηρεσίες επίγειων ασύρματων ευρυζωνικών ηλεκτρονικών επικοινωνιών, εξασφαλίζοντας παράλληλα τη συνέχιση της παροχής των υπηρεσιών τηλεοπτικής μετάδοσης που αποσύρονται από το ραδιοφάσμα. Μόλις τα κράτη μέλη εκδώσουν τους χάρτες πορείας, πρέπει να τους κοινοποιήσουν μέσω μιας διαδικασίας διαφάνειας σε ολόκληρη την Ένωση. Οι χάρτες πορείας πρέπει να καλύπτουν δραστηριότητες και χρονοδιαγράμματα για τον επανασχεδιασμό των συχνοτήτων, τις τεχνικές εξελίξεις σχετικά με τον εξοπλισμό δικτύου και τελικών χρηστών, τη συνύπαρξη μεταξύ του εξοπλισμού ραδιοεπικοινωνιών και μη ραδιοεπικοινωνιών, τα υφιστάμενα και τα νέα καθεστώτα αδειοδότησης και πληροφορίες για τη δυνατότητα αποζημίωσης του κόστους μετάβασης, όπου ανακύπτει τέτοιο κόστος, ώστε να αποφευχθεί, μεταξύ άλλων, το κόστος για τους τελικούς χρήστες. Στις περιπτώσεις που τα κράτη μέλη σκοπεύουν να διατηρήσουν την ψηφιακή επίγεια τηλεόραση, οι χάρτες πορείας πρέπει να δίδουν ιδιαίτερη προσοχή στη διευκόλυνση των αναβαθμίσεων του εξοπλισμού μετάδοσης σε τεχνολογίες περισσότερο αποδοτικής χρήσης του ραδιοφάσματος, όπως προηγμένοι μορφότυποι βίντεο (π.χ. κωδικοποίηση αρχείων βίντεο υψηλής απόδοσης (EVC)) ή τεχνολογίες μετάδοσης σήματος (π.χ. ψηφιακή επίγεια τηλεόραση δεύτερης γενιάς (DVB-T2)).
            
            
               (15)Το πεδίο εφαρμογής και ο μηχανισμός της πιθανής αποζημίωσης για την ολοκλήρωση της μετάβασης όσον αφορά τη χρήση του ραδιοφάσματος στη ζώνη συχνοτήτων των 470-790 MHz πρέπει να αναλύονται σύμφωνα με τις οικείες εθνικές διατάξεις, όπως ορίζεται στο άρθρο 14 της οδηγίας 2002/20/ΕΚ
                  27
               , και να συνάδουν με τις διατάξεις των άρθρων 107 και 108 της ΣΛΕΕ.
            
            
               (16)Δεδομένου ότι ο στόχος της παρούσας απόφασης, δηλαδή η διασφάλιση της συντονισμένης μετάβασης στη χρήση του ραδιοφάσματος στη ζώνη συχνοτήτων των 470-790 MHz στην Ένωση σύμφωνα με κοινούς στόχους, δεν μπορεί να επιτευχθεί επαρκώς από τα κράτη μέλη και μπορεί, κατά συνέπεια, λόγω της κλίμακας και των αποτελεσμάτων του, να επιτευχθεί καλύτερα σε επίπεδο Ένωσης, η Ένωση δύναται να θεσπίσει μέτρα σύμφωνα με την αρχή της επικουρικότητας, όπως αυτή διατυπώνεται στο άρθρο 5 της Συνθήκης για την Ευρωπαϊκή Ένωση. Εξάλλου, σύμφωνα με την αρχή της αναλογικότητας που ορίζεται στο ίδιο άρθρο, η παρούσα απόφαση δεν υπερβαίνει τα αναγκαία για την επίτευξη του εν λόγω στόχου μέτρα.
            
            
               ΕΞΕΔΩΣΑΝ ΤΗΝ ΠΑΡΟΥΣΑ ΑΠΟΦΑΣΗ: 
            
         
         
            
               Άρθρο 1
            
            
               (1)Έως την 30ή Ιουνίου 2020, τα κράτη μέλη επιτρέπουν τη χρήση της ζώνης συχνοτήτων των 694-790 MHz για επίγεια συστήματα ικανά να παρέχουν υπηρεσίες ασύρματων ευρυζωνικών ηλεκτρονικών επικοινωνιών μόνο υπό εναρμονισμένους τεχνικούς όρους που καθορίζονται από την Επιτροπή σύμφωνα με το άρθρο 4 της απόφασης 676/2002/ΕΚ. Εφόσον είναι απαραίτητο, τα κράτη μέλη εφαρμόζουν τη διαδικασία αδειοδότησης ή τροποποιούν σχετικά υφιστάμενα δικαιώματα χρήσης του ραδιοφάσματος σύμφωνα με την οδηγία 2002/20/ΕΚ ώστε να επιτρέπουν την εν λόγω χρήση.
            
            
               (2)Για να επιτρέπεται η χρήση της ζώνης συχνοτήτων των 694-790 MHz σύμφωνα με την παράγραφο 1, τα κράτη μέλη οφείλουν να συνάψουν, έως την 31η Δεκεμβρίου 2017, όλες τις απαραίτητες διασυνοριακές συμφωνίες συντονισμού συχνότητας εντός της Ένωσης.
            
            
               (3)Τα κράτη μέλη δεν δεσμεύονται από τις υποχρεώσεις των παραγράφων 1 και 2 σε γεωγραφικές περιοχές στις οποίες δεν έχει επιλυθεί ακόμα το ζήτημα του συντονισμού συχνοτήτων με τρίτες χώρες, εφόσον τα κράτη μέλη καταβάλλουν κάθε δυνατή προσπάθεια ώστε να ελαχιστοποιούν τη διάρκεια και τη γεωγραφική έκταση του εν λόγω ανεπίλυτου συντονισμού και υποβάλλουν ετησίως τα αποτελέσματα στην Επιτροπή, έως ότου να επιλυθούν τα εκκρεμή ζητήματα συντονισμού. Η παρούσα παράγραφος ισχύει επίσης για τα προβλήματα συντονισμού του ραδιοφάσματος στην Κυπριακή Δημοκρατία τα οποία προξενούνται επειδή η άσκηση αποτελεσματικού ελέγχου από την Κυβέρνηση της Κύπρου παρεμποδίζεται σε μέρος της επικράτειας της χώρας.
            
            
               Άρθρο 2
            
            
               Έως την 30ή Ιουνίου 2022, τα κράτη μέλη επιτρέπουν τη μεταβίβαση ή μίσθωση των δικαιωμάτων χρήσης του ραδιοφάσματος για υπηρεσίες ηλεκτρονικών επικοινωνιών στη ζώνη συχνοτήτων των 694-790 MHz.
            
            
               Άρθρο 3
            
            
               Στην περίπτωση που τα κράτη μέλη εγκρίνουν τη χρήση της ζώνης συχνοτήτων των 694-790 MHz ή τροποποιούν υφιστάμενα δικαιώματα χρήσης της ζώνης συχνοτήτων των 694-790 MHz, λαμβάνουν όλα τα απαραίτητα μέτρα ώστε να εξασφαλίζεται υψηλής ποιότητας κάλυψη του πληθυσμού και της επικράτειάς τους με ταχύτητες τουλάχιστον 30 Mb/s, τόσο σε εσωτερικούς όσο και σε εξωτερικούς χώρους, συμπεριλαμβανομένης της κάλυψης προκαθορισμένων περιοχών εθνικής προτεραιότητας, όπου είναι απαραίτητο, και κατά μήκος σημαντικών επίγειων διαδρομών μεταφοράς. Τα μέτρα αυτά μπορεί να περιλαμβάνουν όρους που διευκολύνουν ή ενθαρρύνουν την κοινή χρήση της υποδομής δικτύου ή του ραδιοφάσματος σύμφωνα με το δίκαιο της Ένωσης. 
            
            
               Για τον σκοπό αυτό, τα κράτη μέλη αξιολογούν και πραγματοποιούν διαβούλευση για την ανάγκη επιβολής όρων στα δικαιώματα χρήσης για συχνότητες εντός της ζώνης συχνοτήτων των 694-790 MHz.
            
            
               Άρθρο 4
            
            
               (1)Τα κράτη μέλη μεριμνούν για τη διαθεσιμότητα της ζώνης συχνοτήτων των 470-694 MHz ή τμημάτων της ζώνης για την επίγεια παροχή υπηρεσιών οπτικοακουστικών μέσων σε ένα ευρύ κοινό, συμπεριλαμβανομένης της τηλεόρασης ελεύθερης μετάδοσης, και για χρήση από ασύρματο ακουστικό εξοπλισμό παραγωγής προγράμματος και ειδικών εκδηλώσεων, βάσει των εθνικών αναγκών ραδιοτηλεοπτικών μεταδόσεων. Τα κράτη μέλη μεριμνούν ώστε οποιαδήποτε άλλη χρήση της ζώνης συχνοτήτων των 470-694 MHz στην επικράτειά τους να μην προκαλεί επιζήμιες παρεμβολές στην επίγεια παροχή υπηρεσιών οπτικοακουστικών μέσων σε γειτονικά κράτη μέλη.
            
            
               (2)Στην περίπτωση που τα κράτη μέλη εγκρίνουν τη χρήση του ραδιοφάσματος στη ζώνη συχνοτήτων των 470-694 MHz για επίγεια συστήματα ικανά να παρέχουν υπηρεσίες ηλεκτρονικών υπηρεσιών εκτός των δικτύων τηλεοπτικής μετάδοσης, η εν λόγω χρήση θα περιορίζεται σε κατερχόμενη ζεύξη μόνο. Η εν λόγω χρήση πρέπει να πραγματοποιείται με την επιφύλαξη των υποχρεώσεων που απορρέουν από τις διεθνείς συμφωνίες και το δίκαιο της Ένωσης.
            
            
               Άρθρο 5
            
            
               Έως την 30ή Ιουνίου 2017, κάθε κράτος μέλος οφείλει να εκδώσει και να δημοσιεύσει εθνικό σχέδιο και χρονοδιάγραμμα («εθνικός χάρτης πορείας») για την εκπλήρωση των υποχρεώσεών του δυνάμει των άρθρων 1 έως 4 της παρούσας απόφασης.
            
            
               Για να εξασφαλίζεται η χρήση της ζώνης συχνοτήτων 694-790 MHz σύμφωνα με την παράγραφο 1 του άρθρου 1, τα κράτη μέλη περιλαμβάνουν στους εθνικούς χάρτες πορείας τους, κατά περίπτωση, πληροφορίες για μέτρα που περιορίζουν τον αντίκτυπο της επερχόμενης διαδικασίας μετάβασης στο κοινό και στους χρήστες ασύρματου ακουστικού εξοπλισμού παραγωγής προγράμματος και ειδικών εκδηλώσεων και διευκολύνουν την έγκαιρη διαθεσιμότητα διαλειτουργικού εξοπλισμού δικτύου τηλεοπτικής μετάδοσης και δεκτών στην εσωτερική αγορά.
            
            
               Άρθρο 6
            
            
               Έως την 1η Ιανουαρίου 2025, η Επιτροπή, σε συνεργασία με τα κράτη μέλη, οφείλει να διενεργήσει αξιολόγηση και να υποβάλει έκθεση στο Συμβούλιο και στο Ευρωπαϊκό Κοινοβούλιο για τις εξελίξεις στη χρήση της ζώνης συχνοτήτων των 470-694 MHz, λαμβάνοντας υπόψη τα κοινωνικά, οικονομικά, πολιτισμικά και τεχνολογικά ζητήματα που επηρεάζουν τη χρήση της ζώνης σύμφωνα με τα άρθρα 1 και 4. Στην έκθεση θα αξιολογείται η αναγκαιότητα αλλαγής της χρήσης της ζώνης συχνοτήτων 470-694 MHz ή οποιουδήποτε μέρους αυτής στην Ένωση. 
            
            
               Άρθρο 7
            
            
               Η παρούσα απόφαση τίθεται σε ισχύ την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
            
            
               Άρθρο 8
            
         
         
            
               Η παρούσα απόφαση απευθύνεται στα κράτη μέλη.
            
            
               Βρυξέλλες,
            
            
               
                  Για το Ευρωπαϊκό Κοινοβούλιο
                        Για το Συμβούλιο
               
               
                  Ο Πρόεδρος
                        Ο Πρόεδρος
               
            
         
         
            
                  
                     (1)
                  Η ζώνη των 700 MHz στην περιοχή 3, καθώς και η ζώνη των 698-790 MHz στην περιοχή 2, είχαν κατανεμηθεί στις υπηρεσίες κινητών επικοινωνιών σε συμπρωτεύουσα βάση πριν από το 2012.
               
               
                  
                     (2)
                  Έγγραφο RSPG15-595 final, σύνδεσμος: 
                  
                     http://rspg-spectrum.eu/wp-content/uploads/2013/05/RSPG15-595_final-RSPG_opinion_UHF.pdf
                  
                  .
               
               
                  
                     (3)
                  Οδηγία 2002/21/ΕΚ του Ευρωπαϊκού Κοινοβουλίου και του Συμβουλίου, της 7ης Μαρτίου 2002, σχετικά με κοινό κανονιστικό πλαίσιο για δίκτυα και υπηρεσίες ηλεκτρονικών επικοινωνιών (οδηγία πλαίσιο) (EE L 108 της 24.04.2002, σ. 33).
               
               
                  
                     (4)
                  Οδηγία 2002/20/ΕΚ του Ευρωπαϊκού Κοινοβουλίου και του Συμβουλίου, της 7ης Μαρτίου 2002, για την αδειοδότηση δικτύων και υπηρεσιών ηλεκτρονικών επικοινωνιών (οδηγία για την αδειοδότηση) (EE L 108 της 24.04.2002, σ. 21).
               
               
                  
                     (5)
                  Απόφαση αριθ. 676/2002/ΕΚ του Ευρωπαϊκού Κοινοβουλίου και του Συμβουλίου, της 7ης Μαρτίου 2002, σχετικά με ένα κανονιστικό πλαίσιο για την πολιτική του ραδιοφάσματος στην Ευρωπαϊκή Κοινότητα (απόφαση ραδιοφάσματος) (ΕΕ L 108 της 24.4.2002, σ. 1).
               
               
                  
                     (6)
                  Ευρωπαϊκή Διάσκεψη των Ταχυδρομικών και Τηλεπικοινωνιακών Οργανισμών
               
               
                  
                     (7)
                  Απόφαση της Επιτροπής της 6ης Μαΐου 2010 σχετικά με τους εναρμονισμένους τεχνικούς όρους χρήσης στη ζώνη συχνοτήτων των 790-862 MHz για επίγεια συστήματα ικανά να παρέχουν υπηρεσίες ηλεκτρονικών επικοινωνιών στην Ευρωπαϊκή Ένωση (EE L 117/95 της 11.5.2010)
               
               
                  
                     (8)
                  Σύνδεσμος: 
                  
                     http://ec.europa.eu/digital-agenda/en/news/report-results-work-high-level-group-future-use-uhf-band
                  
                  .
               
               
                  
                     (9)
                  Σύνδεσμος: 
                  
                     https://ec.europa.eu/eusurvey/runner/PublicConsultationLamyReport2014
                  
                  .
               
               
                  
                     (10)
                  Έγγραφο RSPG13-524 rev1, σύνδεσμος: 
                  
                     https://circabc.europa.eu/d/a/workspace/SpacesStore/614d3daf-76a0-402d-8133-77d2d3dd2518/RSPG13-524 %20rev1 %20Report_700MHz_reallocation_REV.pdf
                  
                  .
               
               
                  
                     (11)
                  Σύνδεσμος: 
                  
                     http://ec.europa.eu/smart-regulation/impact/ia_carried_out/cia_2015_en.htm#cnect
                  
               
               
                  
                     (12)
                  Μετάδοση αποκλειστικά από την υποδομή δικτύου σε τερματικούς σταθμούς λήψης, όπως τηλεοπτικές συσκευές ή ταμπλέτες.
               
               
                  
                     (13)
                  Η Επιτροπή εξέδωσε διάφορες αποφάσεις με τις οποίες ενέκρινε κρατικές ενισχύσεις για τον περιορισμό των επιπτώσεων στους καταναλωτές και στους χρήστες υπηρεσιών παραγωγής προγράμματος και ειδικών εκδηλώσεων. Βλ., μεταξύ άλλων, αποφάσεις N622/03 Digitalisierungsfonds – Αυστρία, ΕΕ C 228 της 17.9.2005· C25/04 Εισαγωγή της ψηφιακής επίγειας τηλεόρασης (DVB-T) στο Βερολίνο-Βρανδεμβούργο – Γερμανία, ΕΕ L 200 της 22.7.2006· C24/04 Επίγεια ψηφιακή τηλεόραση στη Σουηδία, ΕΕ L 112 της 30.4.2007· C52/05 Ψηφιακοί αποκωδικοποιητές στην Ιταλία, ΕΕ L 147 της 8.6.2007· N270/06 Επιδοτήσεις για ψηφιακούς αποκωδικοποιητές με API – Ιταλία, ΕΕ C 80 της 13.4.2007· N107/07 Επιδοτήσεις για IdTV — Ιταλία, ΕΕ C 246 της 20.10.2007· C34/06 Εισαγωγή της ψηφιακής επίγειας τηλεόρασης (DVB-T) στη Βόρεια Ρηνανία-Βεστφαλία – Γερμανία, ΕΕ L 236 της 3.9.2008· SA 28685 Λήψη Ψηφιακής Τηλεόρασης στην Καντάβρια – Ισπανία, ΕΕ C 119 της 24.4.2012· N671b/2009 — Ψηφιακή μετάβαση στη Σλοβακία, ΕΕ C 39 της 8.2.2011.
               
               
                  
                     (14)
                  Κρατική ενίσχυση C 25/2004, DVB-T Βερολίνο Βρανδεμβούργο· Κρατική ενίσχυση C 52/2005, Ψηφιακοί αποκωδικοποιητές· απόφαση της Επιτροπής προγραμματιζόμενη να εκδοθεί τον Ιανουάριο του 2016 για την κρατική ενίσχυση SA.32619 η οποία κοινοποιήθηκε από το Βασίλειο της Ισπανίας για την αποζημίωση για τις ζημίες που προκύπτουν από την ελευθέρωση του ψηφιακού μερίσματος.
               
               
                  
                     (15)
                  Υπόθεση ΔΕΚ, C-222/04 της 10ης Ιανουαρίου 2006, Cassa di Risparmio di Firenze, παρ. 131· Υπόθεση ΔΕΚ, C-126/01 της 20ής Νοεμβρίου 2003, GEMO SA, παρ. 28· Υπόθεση ΔΕΚ, C-53/00 της 22ας Νοεμβρίου 2001, Ferring SA, παρ. 19 κ.ε.· Υπόθεση ΔΕΚ, C-143/99 της 8ης Νοεμβρίου 2001, Adria-Wien Pipeline, παρ. 38· Υπόθεση ΔΕΚ, C-310/99, Ιταλία κατά Επιτροπής, παρ. 251· Υπόθεση ΔΕΚ, T-109/01 της 14ης Ιανουαρίου 2004, Fleuren Compost BV κατά Επιτροπής, παρ. 54· Υπόθεση ΔΕΚ, C-251/97 της 5ης Οκτωβρίου 1999, Γαλλία κατά Επιτροπής, παρ. 40. Υπόθεση ΔΕΚ, T-177/07 της 15ης Ιουνίου 2010, Mediaset κατά Επιτροπής, υπόθεση ΔΕΚ, C-403/10 P της 28ης Ιουλίου 2011, Mediaset κατά Επιτροπής. Υπόθεση Γενικού Δικαστηρίου T-21/06 της 6ης Οκτωβρίου 2009, Γερμανία κατά Επιτροπής σχετικά με την DVB-T – Βερολίνο/Βραδεμβούργο, υποθέσεις Γενικού Δικαστηρίου T-461/13 Ισπανία κατά Επιτροπής, T-462/13 Χώρα των Βάσκων και Itelazpi κατά Επιτροπής, 
                  
                     T-463/13
                  
                   και 
                  
                     T-464/13
                  
                   Γαλικία κατά Επιτροπής και Retegal κατά Επιτροπής, 
                  
                     T-465/13
                  
                   Καταλονία και CTTI κατά Επιτροπής, 
                  
                     T-487/13
                  
                   Navarra κατά Επιτροπής και, τέλος, 
                  
                     T-541/13
                  
                   Abertis Telecom και Retevisión κατά Επιτροπής.
               
               
                  
                     (16)
                  Αυτές οι προθεσμίες συνάδουν με την έκθεση της ομάδας για την πολιτική ραδιοφάσματος, τη γνωμοδότηση της ομάδας για την πολιτική ραδιοφάσματος και την έκθεση Lamy.
               
               
                  
                     (17)
                  πρβλ. άρθρο 6 παράγραφος 8.
               
               
                  
                     (18)
                  ΕΕ C  της , σ. .
               
               
                  
                     (19)
                  ΕΕ C  της , σ. .
               
               
                  
                     (20)
                  Απόφαση αριθ. 243/2012/ΕΕ του Ευρωπαϊκού Κοινοβουλίου και του Συμβουλίου, της 14ης Μαρτίου 2012, σχετικά με την καθιέρωση πολυετούς προγράμματος πολιτικής για το ραδιοφάσμα (ΕΕ L 81 της 21.3.2012, σ. 7).
               
               
                  
                     (21)
                  Βλ. 
                  
                     http://ec.europa.eu/priorities/digital-single-market/index_en.htm
                  
                  .
               
               
                  
                     (22)
                  Έκθεση που εκπονήθηκε από τον κ. Pascal Lamy, διαθέσιμη στη διεύθυνση: 
                  
                     https://ec.europa.eu/digital-agenda/en/news/report-results-work-high-level-group-future-use-uhf-band
                  
                  .
               
               
                  
                     (23)
                  Απόφαση αριθ. 676/2002/ΕΚ του Ευρωπαϊκού Κοινοβουλίου και του Συμβουλίου, της 7ης Μαρτίου 2002, σχετικά με ένα κανονιστικό πλαίσιο για την πολιτική του ραδιοφάσματος στην Ευρωπαϊκή Κοινότητα (απόφαση ραδιοφάσματος) (ΕΕ L 108 της 24.4.2002, σ. 1).
               
               
                  
                     (24)
                  Οδηγία 2002/21/ΕΚ, της 7ης Μαρτίου 2002, σχετικά με κοινό κανονιστικό πλαίσιο για δίκτυα και υπηρεσίες ηλεκτρονικών επικοινωνιών (οδηγία-πλαίσιο) (ΕΕ L 108 της 24.4.2002, σ. 33).
               
               
                  
                     (25)
                  Περιφερειακή διάσκεψη ραδιοεπικοινωνιών του 2006 για τον σχεδιασμό της υπηρεσίας ψηφιακής επίγειας τηλεοπτικής μετάδοσης σε τμήματα των περιοχών 1 και 3 στις ζώνες συχνοτήτων των 174-230 MHz και των 470-862 MHz στη Γενεύη.
               
               
                  
                     (26)
                  Κατά την έννοια της οδηγίας 2010/13/ΕΕ του Ευρωπαϊκού Κοινοβουλίου και του Συμβουλίου (οδηγία για τις υπηρεσίες οπτικοακουστικών μέσων).
               
               
                  
                     (27)
                  Οδηγία 2002/20/ΕΚ του Ευρωπαϊκού Κοινοβουλίου και του Συμβουλίου, της 7ης Μαρτίου 2002, για την αδειοδότηση δικτύων και υπηρεσιών ηλεκτρονικών επικοινωνιών (οδηγία για την αδειοδότηση) (EE L 108 της 24.04.2002, σ. 21).